Papersnake/gushiwen huggingface dataset:
在郡作
刘攽（宋代）

朱门深沈十二戟，高槐蔽庭有佳色。今时督府雄汉魏，鲁国太佳四千石。

读书作文五十年，齿牙脱落头半白。平生心事竟何许，衮衮簿书为报国。

吾衰不复梦周公，闻道家丘居在东。垂老才为少司寇，杀一正卯那为功。

诗书误身既可信，却忆扛鼎之重瞳。宰割佳河一何壮，指麾天地如回风。

背关怀楚更龌龊，沐猴而冠涂遂穷。区区诸老为城守，头胪晓入旌旗红。

鲁人之皋乃自昔，犹复弦歌一亩宫。圣贤万事尽有命，世人何用誇材雄。

府丞久吏掾史健，时雨沾足年谷丰。深居闭閤不复出，曲肱甘寝日正中。

昔闻汲黯淮阳亦如此，乃不及舞文巧诋为诈忠。
绿意
何佩芬（清代）

惜花心事肯相捐，绣幕低垂罥碧烟。柳眼慵开愁脉脉，蕉心自结恨绵绵。

千丝织翠遮三面，万树连云荫一天。最是重来难遣处，枝头梅子十分圆。
宣城至日谒天庆观行香呈郡僚
张耒（宋代）

溪山惨残岁，况乃值深冬。
清晨率其属，肆礼凝琳宫。
漠漠冒原率，凄凄隔水风。
南方异气候，霜叶未全红。
忽忆簪史笔，早趋辟苍龙。
拜舞东阁上，佳气郁葱葱。
谈笑出右掖，交游尽英雄。
老大心已矣，依然魂梦中。
和九日赐宴琼林苑
史浩（宋代）

鸣跸登高秋暮天，西郊辇路直如弦。禁园花覆千官醉，愈觉君恩湛湛然。
书山谷道人诗帖后
管讷（明代）

诗因得法能追杜，书自名时已配苏。今日尚馀真迹在，月明沧海见珊瑚。
闲卧有所思二首
白居易（唐代）

向夕搴帘卧枕琴，微凉入户起开襟。偶因明月清风夜，

忽想迁开逐客心。何处投荒初恐惧，谁人绕泽正悲吟。

始知洛下分司坐，一日安闲直万金。

权门要路是身灾，散地闲居少祸胎。今日怜君岭南去，

当时笑我洛中来。虫全性命缘无毒，木尽天年为不才。

大抵吉凶多自致，李斯一去二疏回。
喜雨
陆游（宋代）

幽人睡觉夜未央，四檐悬溜声浪浪。
乐哉甘澍及时至，九衢一浪尘沙黄。
明朝邻曲各驩喜，赛庙沽酒刲猪羊。
不劳轣辘蹋龙骨，转盼白水盈陂塘。
呼儿扫地设菅席，与汝一醉歌时康。
岂惟磨鎌待收麦，小甑已觉吴粳香。
己巳五月将之青溪追忆玉山学舍
吕福（明代）

忆昔玉山与诚堂，群木耸秀四季芳。窗前古梅弄疏影，帘外丛竹生幽凉。

编篱一桁遮几曲，林花草卉纷丹绿。重慈忽殒北堂萱，惊心岁月风驰促。

羁人转瞬十六年，别归时忆草堂前。值今五月笋争发，低筱透楹高出檐。

谁期咫尺成今古，远闻芳径为荒圃。兰陵三载忆初地，枉逢佳节思南武。

水阁黄梅接雨风，潺湲声杂橹声中。恰才侨寓谋安席，那更移家再挂篷。

我生孩小捐乡宅，早随亲任劳行役。故园归后仅三秋，如何又去家为客。
浪淘沙令
赵长卿（宋代）

窈窕绣帏深。窈窕娉婷。梅花初试晚妆新。那更娇痴年纪小，冰雪精神。

举措忒轻盈。歌彻新声。柔肠魂断不堪听。但恐巫山留不住，飞作行云。
偈颂一百零九首 其二十一
释可湘（宋代）

佛祖眼睛，衲僧命脉。触境遇缘，单重交拆。桃花红，李花白。
题姑妇岩
汪真（宋代）

羡传姑妇死为神，化石真成不坏身。
千载兀然岩口立，举头指点往来人。
赠林粹
许应龙（宋代）

元是清都紫府仙，出为名世应半千。
发矢两科俱中的，英名煊赫斗横天。
鄞水富沙典芹泮，黜浮崇雅文风焕。
沙阳之政宽而明，吏不忍欺民不玩。
双飞凫舄造皇州，三台八座俱挽留。
辞荣避宠姑别驾，恬退高节前无俦。
千里提封勤赞理，恕以待人严律己。
一轮秋月照无私，百尺春潭清见底。
须知作善天降祥，俾耆而艾寿而臧。
萱闱朱颜映苍鬓，诜诜兰玉如鸾翔。
匪伊丹诏日边至，策足乌台陟端揆。
年年衮绣舞莱衣，瑶池屡献蟠桃瑞。
元日寓越之三江
毛珝（宋代）

客里元正最可怜，就他香案礼苍天。懒拈蓍草占新岁，频对菱苍忆去年。

仅有邸翁分席拜，不如野老着衣鲜。百年草草浑如此，且醉残梅了目前。
会稽览古诗 其六 放马涧
华镇（宋代）

春草茸茸涧水清，路人犹记昔时名。金羁纵后双蹄逸，想见风前蹀躞声。
秋日武陵客舍写怀·其三
陈寿（明代）

放逐江潭岁欲深，形容憔悴独行吟。
看云每动思亲念，抚剑空怀报国心。
岛屿微茫乡土异，关河牢落雁书沈。
晚来何处堪惆怅，斜日猿声枫树林。
宝林寺六景 其六 掷锡峰
释性晓（明代）

曹山万屻翠巃嵷，再进竿头路可通。昔日隐峰何处去，空留一锡白云中。
送齐山人归长白山
韩翃（唐代）

旧事仙人白兔公，掉头归去又乘风。

柴门流水依然在，一路寒山万木中。
韩公祠堂
孔武仲（宋代）

曾持金节抚淮壖，磊落英姿正少年。
万里风鸿看振翼，一时毫少冠凌烟。
新祠更慰舟人望，遗像仍从幕客传。
精爽威容俱不泯，今骑箕尾在青天。
杨梅
苏泂（宋代）

孙梅过尽官梅在，下番杨梅独擅场。
唤作荔枝元不是，是渠犹着小红裳。
题王仲宽唐马图
唐桂芳（明代）

渔阳风尘吹不起，骅骝卸鞍洗秋水。奚官新络青丝缰，不嘶不龁意千里。

玉花散作遍身云，铁蹄欲冻六月冰。代间龙种岂易得，合与八骏争骁腾。

君不见几年蹭蹬盐车下，未售黄金满高价。相逢傥受伯乐知，何用区区诧图画。
赠温驸马汝阳王
徐晶（唐代）

畴昔承馀论，文章幸滥推。夜陪银汉赏，朝奉桂山词。

梁邸调歌日，秦楼按舞时。登高频作赋，体物屡为诗。

连骑长楸下，浮觞曲水湄。北堂留上客，南陌送佳期。

忆昨陪临泛，于今阻宴私。再看冬雪满，三见夏花滋。

都尉朝青阁，淮王侍紫墀。宁知倦游者，华发老京师。
一斛珠
王沂孙（宋代）

揉碎花心，吟碎淡黄雪。
玉蝴蝶 和刘清安
尹济翁（宋代）

几许暮春清思，未知芍药，先拟荼蘼。老却东风，春去不与人期。

似情多、何曾荀倩，便梦断、不为崔徽。且衔杯。暖风袭袭，淡日晖晖。

怎知。怀芳心在，树花露泣，叶竹烟啼。满目青红，新愁成阵恨成围。

画帘空、龙媒独倚，午阴静、燕子双飞。任春归。寻人柳下，梦句堂西。
送吉夫北上
陈樵（元代）

之子冰雪姿，冥心学仙真。官卑且勿念，况复忧其贫。

迩来太白且，且势凌秋旻。云尽月照夜，花开鸟鸣晨。

閒居少公事，猿鹤为比邻。采芝过林麓，钓鱼游水滨。

七年不得调，幽兴如逸民。通塞任物理，聊用安此身。

忆昔始相识，交情日相亲。问君鍊药说，秘之不肯陈。

金液且莫采，何以制水银。岂伊蓬莱中，无分追后尘。

君今别我去，九关朝帝宸。功名信可就，慎勿烦精神。

阆风青峨峨，海波白粼粼。他年重会面，笑盼桃花春。
挽吕东莱 其一
赵烨（宋代）

道统谁传授，源流易失真。滔滔皆四海，亹亹独斯人。

业履群经粹，词华一世新。可嗟天不慭，难赎百年身。
浈阳峡舟中偶述寄白沙潮连诸友
林光（明代）

溪曲山深月影孤，猿声争亦笑迷途。一官老去愁将母，七尺贫来愧病躯。

耳畔怯逢新杜宇，镜中还是旧头颅。江门烟水潮连酒，祇欠园田二顷馀。
天雄道中 其四
王世贞（明代）

道逢魏公子，问客燕赵来。悲歌不足听，酒人安在哉。
诸葛盐井
苏轼（宋代）

井有十四，自山下至山上，其十三井常空，盛夏水涨，则盐泉迤逦迁去，常去于江水之所不及。

五行水本咸，安择江与井。
如何不相入，此意复谁省。
人心固难足，物理偶相逞。
犹嫌取未多，井上无闲绠。
杨岐和尚赞
释法薰（宋代）

不会禅，也住院。
旨的全无，种田博饭。
大笑接□白云瞎汉，无端带累遍地儿孙。
至今东西不分，南北不辨。
和景仁宿憩鹤寺
司马光（宋代）

回廊复阁势萦纡，四岭中涵一气虚。
最爱欣欣向荣木，每来相见不相疏。
春夜山居望月思故园有作
张嵲（宋代）

万壑自清夜，春岚昏众星。
明月丽霄汉，清风周四溟。
独立万里外，飘然欲遐征。
回首望江汉，中原气冥冥。
东北有去鸟，我愿从之行。
逝将归旧邦，山河宛平生。
丘园已芜没，径术春草青。
观台倾夜雨，曲池今向平。
俯首叫父老，旷野无人声。
庐井不复辨，灌莽春露凝。
伤心时震荡，怀旧意纵横。
夜久林叶光，山空泉韵鸣。
绪风行复革，桥运无暂停。
理会众缘释，情钟群虑并。
静躁物固殊，太空本何婴。
庶以道自达，超遥谢撄亭。
洋州三十景 其二十二 南园
鲜于侁（宋代）

城上望南园，园深知几许。啼鸟闻间关，游人不知处。
亲旧以老夫年及中寿既辱临况又多以诗词相庆祝顾衰谢何以得之辄成鄙句叙述感悰
张纲（宋代）

老来光景去骎骎，亲旧应多惜老心。倾盖义高双白璧，开函诗敌万黄金。

催年生怕玲珑唱，醉夜宁辞凿落深。多谢慇勤祝强健，寄言衰病莫相侵。
登龙门塔分得龙门高深四韵 其一
王弘诲（明代）

清溪寒色映芙蓉，法界苍茫瑞霭浓。北去层峦回玉几，西来积翠耸金峰。

气钟琼莞三千里，秀出秦关百二重。从此遐荒开泰运，满江风雨化鱼龙。
杨仲子携诗见过次韵酬赠并呈诚斋二首
张镃（宋代）

爱水移居宅，行藏岂但迂。
若非风月管，枉伴竹松臞。
野服常宽带，芒鞋亦断絇。
请君看此老，堪作贵人无。
夜行船 其二
丘崇（宋代）

一舸鸱夷云水路。贪游戏、悄忘尘数。明月长随，清风满载，那向急流争渡。

邂逅占星来已暮。芝封待、却催归去。倚玉蒹葭，论文尊俎，回首笑谈何处。
与儿子至东村遇父老共语因作小诗
陆游（宋代）

桑竹穿村巷，衡茅隔土垣。
海氛成物象，秋气肃川原。
豆芋行将熟，鸡豚亦已繁。
丰凶岁所有，农事更深论。
寄周木泾方伯
谢榛（明代）

金马山晴吐翠岚，洞庭春酒忆黄柑。文章自出吴中格，不尽云霞耀日南。
官况
虞俦（宋代）

流落经年别，平安只信通。
宦情元自薄，春色为谁浓。
抚字愁眉上，青红醉眼中。
著诗无好语，还往负筠筒。
岐阳三首·其二
元好问（金朝）

百二关河草不横，十年戎马暗秦京。
岐阳西望无来信，陇水东秦闻哭声。
野蔓有情萦战骨，残阳何意照空城。
从谁细向苍苍问，争遣蚩尤作五兵。
秋晚怀浙东故人
释文珦（宋代）

游人未归来，芳草又还歇。
怅望江东云，久负山中月。
扁舟在何处，一水不可越。
相思千里间，日暮飞鸟没。
句
杜甫（唐代）

君看墙头桃树花，尽是行人眼中血。
题画笋
姜实节（清代）

箨龙新长满前汀，想见枝生叶更青。便拟与君同侧耳，秋声齐向画中听。
送曾与忠
晏铎（明代）

送送临歧路，沧江欲暮时。
我怀殊未已，君去独何之？乡国多归梦，天涯少故知。
别来明月夜，无那思凄其。
夜坐
陆游（宋代）

天公似欲假余龄，鍼石年来幸小停。
微火暖炉娱独夜，断云吐月缟中庭。
眼前乐事寒醅绿，身後虚名蠹简青。
赖有古人同此志，傍观不用叹伶仃。
琵琶洲
饶鲁（宋代）

浔阳江上谱无传，化作沙汀越水边。
一段遗音人不识，夜深幽咽下滩泉。
山居闻蛙
周紫芝（宋代）

忆昔东南居，结屋古城背。野色带危墙，花阴弄寒砌。

月彩淡微带，春风入衣袂。万籁悄无声，独立与谁对。

殷勤古壕蛙，为我作鼓吹。号昏初两三，闹雨忽鼎沸。

悬知世俗憎，自可幽人意。胡行如鬼速，十年满天地。

弊庐飞劫灰，生涯转零替。迩来三间茅，风雨仅可蔽。

青春不改色，人事有兴废。一闻群蛙鸣，怀旧如梦寐。

抚事为叹嗟，伤心极流涕。
雪中陈孔章招饮
敖陶孙（宋代）

始秋我如京，褚中无所赍。
萧条方逆旅，败履手自提。
入门一曲几，尘暗乌皮低。
平生实有恃，壮气千虹蜺。
丈夫死则已，未互牛衣啼。
以兹悟生理，得殿庶可齐。
城中雪没靴，冻马不敢嘶。
病夫亦怕出，登楼去其梯。
故人知我贫，坐有一石韲。
招要过庐下，春风破馀凄。
老怀不胜酒，秩筵已如泥。
感君一寒语，醉乡强攀跻。
还归叱涂路，撑斤只杭梨。
我策三十六，第一捐町畦。
佩服今十年，墨化浙东西。
惟有三宿恋，弱念牵方闺。
常时过饭家，屋上瞻乌棲。
勿轻一壶酒，踏冻谁为携。
穷途见弟兄，感涕沾（蝶虫换角）觽。
世情尚酬答，人事多乖睽。
终焉愧闵嘿，夜卧三画脐。
何时接绸缪，门徨炊家鸡。
入舍更主客，愧无鹿门妻。
赠张亦
翁卷（宋代）

兴兵又罢兵，策士耻无名。闲见秋风起，犹生万里情。

借窗临水歇，沽酒对花倾。示我新诗卷，如编众玉成。
木兰花慢（题冯云月玉连环词后）
黄升（宋代）

自沈香梦断，风雨外、失馀春。怅袍锦淋漓，金銮论奏，四海无人。蛾眉古来见妒，奈昭阳、飞燕亦成尘。惟有空梁落月，至今能为传神。神游八表跨长鲸。谁是再来身。爱云月溪头，玉环一曲，笔力千钧。人间不堪著眼，但香名、百世尚如新。乞我九霞蜚珮，梯空共上秋旻。
征蜀联句
韩愈（唐代）

日王忿违慠，有命事诛拔。蜀险豁关防，秦师纵横猾。 ——韩愈

风旗匝地扬，雷鼓轰天杀。竹兵彼皴脆，铁刃我枪bR. ——孟郊

刑神咤牦旄，阴焰飐犀札。翻霓纷偃蹇，塞野澒坱圠. ——韩愈

生狞竞掣跌，痴突争填轧。渴斗信豗呶，啖奸何噢嗗。 ——孟郊

更呼相簸荡，交斫双缺齾。火发激铓腥，血漂腾足滑。 ——韩愈

飞猱无整阵，翩鹘有邪戛。江倒沸鲸鲲，山摇溃貙猰. ——孟郊

中离分二三，外变迷七八。逆颈尽徽索，仇头恣髡鬝. ——韩愈

怒须犹鬇鬡，断臂仍bsbS. ——韩愈

石潜设奇伏，穴觑骋精察。中矢类妖cd，跳锋状惊豽. ——孟郊

蹋翻聚林岭，斗起成埃圿. ——孟郊

旆亡多空杠，轴折鲜联辖。剟肤浃疮痍，败面碎黥gp. ——韩愈

浑奔肆狂勷，捷窜脱趫黠。岩钩踔狙猿，水漉杂鳣螖。 ——韩愈

投奅闹eGcP，填隍btbT傄。 ——韩愈

强睛死不闭，犷眼困逾fx.爇堞熇歊熹，抉门呀拗s9. ——孟郊

天刀封未坼，酋胆慑前揠。跧梁排郁缩，闯窦猰窋窡。 ——孟郊

迫胁闻杂驱，咿呦叫冤跀。 ——孟郊

穷区指清夷，凶部坐雕铩。邛文裁斐斖，巴艳收婠妠. ——韩愈

椎肥牛呼牟，载实驼鸣s8.圣灵闵顽嚚，焘养均草y5. ——韩愈

下书遏雄虓，解罪吊挛瞎。 ——韩愈

战血时销洗，剑霜夜清刮。汉栈罢嚣阗，獠江息澎汃。 ——孟郊

戍寒绝朝乘，刁暗歇宵詧。始去杏飞蜂，及归柳嘶xK. ——孟郊

庙献繁馘级，乐声洞椌楬. ——孟郊

台图焕丹玄，郊告俨匏稭.念齿慰黴黧，视伤悼瘢痆. ——韩愈

休输任讹寝，报力厚麸秳。公欢钟晨撞，室宴丝晓扴. ——韩愈

杯盂酬酒醪，箱箧馈巾帓。小臣昧戎经，维用赞勋劼。 ——韩愈
先茔之左得生圹喜而示儿
陶梦桂（宋代）

鼓楼冈上旧坟头，又有山灵献寝邱。
万里旭来生处乐，一心甘向死前休。
尽捐世事兼家事，但把嬉游当宦游。
粝饭藜羹而办得，吾衰此外更何求。
席上遗景卢
洪适（宋代）

白发归休阅半生，棣华酬唱得娱情。双旌欲指闽中去，三径谁同月下行。

蕙帐风清知鹤怨，蘋洲波细忆鸥盟。新坛留慰人千里，把盏相思泪睫横。
舟中同赵直夫对月
艾畅（清代）

天涯一片月，照我宿淮东。故国几时到，扁舟今夜同。

岸高杨柳露，洲远荻芦风。旷坐对清影，浮生念转空。
次韵潘都干元夕
项安世（宋代）

春草萋萋六代陵，元宵风景属残僧。
街头年少浑无事，共点油钱放塔灯。
西湖杂兴二首
高翥（宋代）

十三楼寺早餐饭，六一泉寺晚咏歌。
坐断竹风无暑气，乳禽鸣处绿阴多。
泣杨承奉
释居简（宋代）

车才闭户成，轮未碾青冥。兰夭腾馀馥，萧荣独欠馨。

方看过秦手，续草太玄经。早惜黄陈死，无人哭小邢。
新安郡圃
仇远（元代）

亭榭凌空眼界宽，得闲来处独凭阑。
春浮练水蒸城润，雪被黄山入座寒。
古树巢寒群鸟散，荒池沙满碎薸乾。
白去在望归期定，不见青油护牡丹。
赠谢尚礼归盱江 其一
乃贤（元代）

江左风流玉雪郎，牙签锦轴满高堂。五言往往凌三谢，八法翩翩逼二王。

芳草池塘春梦断，杏花风雨客窗凉。平生狗监能知己，奏赋他时入建章。
颂古二十六首
释嗣宗（宋代）

新罗渤海，南岳天台。
纤尘不碍，岂涉去来。
回头敛念，解脱门开。
反忆善财寻胜友，百城游遍不知回。
句
子问（宋代）

驱却馀寒碎土牛，田园生计又从头。
晚出南康游庐山
李纲（宋代）

舍舟星子渚，遂作庐山游。空濛杳霭间，十里松桂秋。

草木吐香润，泉石交横流。乃知山中物，一一皆其尤。

岚逼空翠湿，峰高紫烟浮。心闲云出岭，眼净龙还湫。

月壑夜窈窕，风林晚飕飗。稍闻钟磬声，迥觉梵宇幽。

平昔念清赏，孰云今乃酬。似非人间境，须向物外求。

顾揖虽不暇，吟哦浩难收。聊将诗纪行，一洗他年愁。
送弘志上人归湖州
李嘉祐（唐代）

山林唯幽静，行住不妨禅。高月穿松径，残阳过水田。

诗从宿世悟，法为本师传。能使南人敬，修持香火缘。
送朱户侯回
郭廑（明代）

朝来车从访郊坰，水绕衡门竹更青。一见不题凡鸟去，分携空过白湖亭。
长安惜春
罗邺（唐代）

千门共惜放春回，半锁楼台半复开。公子不能留落日，

南山遮莫倚高台。残红似怨皇州雨，细绿犹藏画蜡灰。

毕竟思量何足叹，明年时节又还来。
舟泊黄河与止生舟隔两岸口占寄示
杨宛（明代）

恨打鸳鸯两岸飞，两心相望共依依。
何如溪上眠沙稳，相逐相呼趁月归。
上巳日西涧独游
释宗泐（明代）

三月三日天气好，西峰独往成幽寻。黄鸟交交柳烟重，斑鸠幽幽桑雨深。

草花已满古石路，涧水乱穿修竹林。寄语兰亭脩褉客，吾将此地为山阴。
正月十九日四更起读朱文公年谱至天大明赋十
方回（元代）

四世东南保太平，有君无相庙堂轻。
具知人眼识朱子，独赵汝愚陈俊卿。
答家朝南二绝
洪咨夔（宋代）

竹光水色近宣华，仿佛江南万里家。
可是老谙春寂寞，夜深无梦到梅花。
和饶计使北苑焙观贡品
赵汝腾（宋代）

使华金掌冠卿材，曾侍红云一杂来。
龙井为君增洗濯，凤山来客小低徊。
膏翻玉雪团香帖，味笃金兰共酒杯。
计相他时踵庞老，席前敷奏记东台。
襄阳乐
苏轼（宋代）

使君未来襄阳愁，提戈入市裹毡裘。
自从毡裘南渡沔，襄阳无毡多春游。
襄阳春游乐何许。岘山之阳汉江浦。
使君朱旆来翻翻，人道使君似羊杜。
道边逢人问洛阳，中原苦战春田荒。
北人闻道襄阳乐，目送飞鸿应断肠。
机禅人发心丐田
释正觉（宋代）

历历机梭看转旋，衲僧手眼有千千。
将知白雪上方饭，出自黄云负郭田。
溉灌流金溪口月，耕犁卷幕陇头烟。
和泥合水谁家事，参饱元无分外禅。
雪夕奉陪天台明照禅师拥炉闲话
钱惟演（宋代）

藜烛檐香夜幄清，朔风窗际激飞英。
凤梨鸱芋煨将熟，坐拥丰貂话赤城。
青青涧上松送致远入官
范成大（宋代）

青青涧上松，廖廖涧底柏。
松森上曾云，柏局抱幽石。
偃植虽不同，臭味乃相得。
千霜与百雪，偶立众芳侧。
众芳岂不好，岁晏扫无迹。
广厦罩群木，万牛挽山泽。
松材可世用，攀援入王国。
草木岂有情，亦复念离析。
君看此翠柏，错莫无颜色。
孤阴愁月夜，独籁怨风夕。
苍官何当归，相望长相忆。
十月二十七日晡后过法源寺作
钱仪吉（清代）

朝读味古语，夕出从世营。两端不一致，曷见天地情。

商飙激虚牝，老圃凋霜英。物情苦煎迫，迅晷力与争。

妄者死之徒，默尔惭将迎。一日妄可去，讵非一日生。

旃檀是何香，钟磬亦无声。旧榻设犹是，十年人事更。

悠悠积千古，耿耿抱寸诚。春心喜潜复，落木观句萌。
画眉禽
文同（宋代）

尽日闲窗生好风，一声初听下高笼。
公庭事简人皆散，如在千岩万壑中。
次韵崇福老泽南洲
陈著（宋代）

邯郸枕上梦回身，景照窗前醉卧人。
山别是天迟放晚，鸟知何世早呼春。
乾坤大事三缄外，湖海清交一笑新。
山去莫嫌来往密，免教云树两驰神。
送袁稠游江南
李端（唐代）

江南衰草遍，十里见长亭。客去逢摇落，鸿飞入杳冥。

空城寒雨细，深院晓灯青。欲去行人起，徘徊恨酒醒。
史翁七十诗二首 其二
尹台（明代）

玉阳新阁绕千峦，秀挹仙霞卧可餐。紫壁度云移锦绣，青芝过雨长琅玕。

金房定启千函秘，玉灶应成九转丹。黄发后车还拟载，钓璜入卜迓西磻。
叶大猷挽诗
虞俦（宋代）

非意俱飘瓦，高怀只杜门。
谁云九地底，犹抱十年冤。
未尽沧浪兴，难招楚些魂。
伤心追往事，愁极却无言。
次赵克用游灵谷三首 其三
顾璘（明代）

紫厓苍巘隐云房，春尽唯闻药草香。风磴喷泉晴欲雨，石林含露午生凉。

醉怜半落花辞树，坐叹西飞日转廊。回首碧城灯火乱，淡烟疏柳路微茫。
赠吕居仁
曾续（宋代）

吕家三相盛天朝，流泽于今有凤毛。世业中微谁料理，却收才具入风骚。
湖亭怀子美
沈辽（宋代）

秋来湖亭谁与乐，荷华半摧柳叶落。忆昔榜舟乘夜月，行觞数与君相酢。

如今一西复一东，有如萍苴流水中。白头无心治世故，何时胜处重相逢。
寿宪使江寺惩治八首以座右公廉勤谨忠信和缓
程公许（宋代）

豚鱼自物耳，犹可孚以信。
疑心一芥我，相靡而相刃。
君看易中孚，义取说而异虚心窃贯理，
可不精体认。
少年游 端午赠黄守徐君猷
苏轼（宋代）

银塘朱槛曲尘波。圆绿卷新荷。兰条荐浴，菖花酿酒，天气尚清和。

好将沈醉酬佳节，十分酒、一分歌。狱草烟深，讼庭人悄，无吝宴游过。
挨排四象生真土诗
张伯端（宋代）

东方青龙西白虎，南面朱雀北玄武。
四兽狰狞不可当，定计将军能作主。
两手擒来合战时，正见中秋月当午。
杀气惊天动鬼神，用尽周星震区宇。
须臾战罢兵器收，产颗明珠号真土。
浣溪沙 其一
周邦彦（宋代）

日射敧红蜡蒂香。风乾微汗粉襟凉。碧纱对掩簟纹光。

自剪柳枝明画阁，戏抛莲菂种横塘。长亭无事好思量。
寿黄兴岐
成鹫（清代）

先生先子之所畏，忆我为儿始七岁。大人抱我置左膝，隔坐与君论文字。

我时仅识之与无，侧耳静听无欢呼。上客骐驎笑相许，岂知长大成蹇驴。

蹇驴畏走三城道，踯躅秋风啮秋草。故人相见惊相识，我渐就衰君已老。

我衰不足惜，君老头还黑。交游半作乘车人，诸生尽是文章伯。

先生两眼大如箕，世上红尘污不得。一日读书能几回，山中甲子去复来。

诗书之外何有哉，眼前穷达皆尘埃。青兕爵，丹砂杯，为君寿，酌君醅。

饮此不得老，日月重皑皑。海水浅，河水清，美人更筑黄金台。
如梦令
程垓（宋代）

风入藕花翻动。夜气与香俱纵。月又带风来，凉意一襟谁共。情重。情重。可惜短宵无梦。
游初暘谷及白岩
楼钥（宋代）

重来游仙都，止欲访独峰。
宁知一峰外，佳境无终穷。
何处颍川子，镜岩便相逢。
约我游白岩，轻舟借溪翁。
齐余寻宿诺，秋霁波溶溶。
清澈见石底，鑱刻惊神工。
昨登初暘谷，但见石嵌空。
兹浮悬崖下，万石森巃嵸。
上有胜绝地，古语留郭公。
鬼神谨呵护，雷霆扫尘踪。
换船到白岩，修篁掏摇清。
萦回进石屋，孤竹攒沙蜂。
洞府仙所閟，无由辨西东。
扣舷过岩下，数仞如崇墉。
石趾平如甃，奇怪遮苍穹。
更寻小蓬莱，俯瞰冯夷宫。
篙师进深窈，扪萝舍枯筇。
游子非不多，无人解从容。
我因一日留，幽寻极山中。
秋旻快排盪，日暖如春融。
归来独峰下，石影横空濛。
急呼醽醁清，浇此磊磈胸。
幸有济胜具，未能上金龙。
为君挥五弦，决眦送飞鸿。
眼儿媚
吕渭老（宋代）

循槛琅玕粉沾衣。一片子规啼。蓬壶梦短，蜀衾香远，愁损腰肢。

石城堂上双双燕，应傍莫愁飞。春江艇子，雪中梅下，知与谁期。
寄于清叔（二首）
杨翮（元代）

梅花乱落雪纷纷，两袖东风酒半醺。
春月满堂歌舞散，高情浑欲梦梨云。
再用前韵奉赠升卿三十一丈 其一
吕南公（宋代）

百年此地有维桑，后庆唯公免物伤。早岁懿文如鸑鷟，一生纯德似羔羊。

人推奥学追三箧，自许宽巾贮八荒。冷笑村田诸父老，满胸茅塞只赀粮。
卧病有感二十韵
朱之才（宋代）

皋苏粲园英，泽芝纷水叶。赤弁舞纤肌，黄袍缓老颊。

鸣飞各有舞，吾独嗟衰薾。齿发久已疏，又复失调燮。

粱肉谢鼎俎，参苓富巾箧。葵扇风未来，桃笙汗初浃。

呻吟和哀蝉，梦寐追化蝶。抚枕念平生，世故饱更涉。

弱龄负奇志，胸蜺盘炜晔。夜徯傅嵓访，朝待渭滨猎。

荀爽岁九迁，康侯日三接。功业著钟鼎，声名垂史牒。

那知事大谬，举趾得踬跲。多难集暮年，百愿亡一惬。

寒灰消寸心，清泪腐双㫸。坐令孤鹏骞，化作瘴鸢跕。

忧来复自慰，人生几蓂荚。呼吸过百岁，俯仰失千劫。

乘流须纵棹，遇坎即停楫。些语不成骚，商歌鼓长铗。
甘露歌上呈留守门下侍郎
苏泂（宋代）

太微渊默严不动，斗为其车运中央。
四序回旋变造化，一杓直指无偏傍。
柄臣比之号八柱，一柱难阙各有当。
绍熙元年图旧德，更公玉麟使过国。
屹然山立天子重，列作八柱扶天极。
天极尊严物有道，不减不溢常不忒。
均劳于外天阙柱，至今朝廷虚衮舄。
皇皇辟君明如日，安用动威偃禾木。
奉以甘露太和液，饮太液亲寿益公，
虽老归致太平万物好。
戏书德公轩后桃花
李复（宋代）

花发双林七宝台，出门是草不须栽。
东风一夜都收去，为问仙桃甚处开。
春风引
曹勋（宋代）

忆昔上国宣和初，时平比屋欢唐虞。
天王恺乐纵游豫，翔风和唐凌天衢。
苍龙颁春动时辂，晴光彩错明金铺。
扶晨官师会朝请，杂沓剑佩诸侯趋。
仗移走马退东掖，阗阗车骑喧传呼。
笙箫合沓送歌酒，游人买笑捐金珠。
太平一百六十载，四夷面内无征诛。
歌星声未断霓裳舞，胡兵直指隳神都。
苍茫万乘扣军垒，六龙不御惊镤{金辜}。
阴虹当天变白昼，中原化作羊犬区。
黄旗悠悠渡江汉，百僚竄伏天一隅。
南极三吴北燕蓟，西秦东鲁残羌胡。
至今申历遍三四，生民散尽悲巢鸟。
我每思家限淮水，摇摇心与飞云孤。
江城春风涨白浪，鸡声可数屋可逾。
兵缠九宇无花木，憔悴春风空绿芜。
洛社八景 其三 长桥月白
王永积（明代）

竹柏影参差，正市长桥下。何处无月明，谁似予闲者。
晚泊练塘
孙琮（清代）

野岸初移艇，残阳雁影迟。晚山烟裹寺，远水月平桥。

生计先谋酒，归心早待潮。小园春正好，明日是花朝。
同远生中丞入虔道上杂作 其二
钱澄之（清代）

鹢首乘潮上，旗门映日飏。家僮传画鼓，剑客挽牙樯。

星宿缠营火，鱼龙趁甲光。晚来亲出射，夹岸列鸳鸯。
宗礼欲往桂州苦雨因以戏赠
吕温（唐代）

农人辛苦绿苗齐，正爱梅天水满堤。
知汝使车行意速，但令骢马著鄣泥。
自感
萧贡（金朝）

形骸付与甄陶外，祸福难防倚伏前。孔雀若知牛有角，应须忍渴过寒泉。
周太学敬心
严遂成（清代）

圣人宝莫大于仁，刻玺曰宝始嬴秦。秦垢何足污后人，汉腊不祀盗莽新。

传至后唐焚于火，石氏改制玉一颗。元亡漏落桑乾河，渔者获之于网罗。

非秦旧玺乃石玺，是亦一石而已矣。何苦连年远斗争，新鬼故鬼烦冤鸣。

辎重绝幕弃于地，换此亡国不祥器。当时谏臣谏刑不谏兵，兵出皆以元为名。

疏陈及此周太学，其言便是卞和玉。卞和玉，圣人宝。

胠其箧而逃者谁，地老天荒王保保。
满庭芳·标格清高
佚名（宋代）

标格清高，性姿雅淡，群芳独步惟梅。当年秀气，付作此奇材。不逐东风桃李俗，冰霜里、弹压春回。还应是，崧神降瑞，屈指一阳来。文章，推大手，关征小试，暂费筹财。我殷勤为寿，起舞持杯。鹏翮抟风再整，南枝报、管占新魁。从今看，和羹大用，指日主三台。
太湖
刘毓盘（清代）

寒雁不成字，远山将化烟。大圜生脚底，摇梦入秋天。
纵笔六言七首
刘克庄（宋代）

读过书皆遗忘，老来诗愈颠狂。
不献贵人夹袋，尽入奚奴锦囊。
刘有诗再次韵四首
陈造（宋代）

此君高韵已萧然，更向新诗得媚川。
谁遣小家藏二妙，为君时炷水沉烟。
蝶恋花 其二 五色蝴蝶
赵友兰（清代）

点额涂黄妆最靓。捎向花间，巧与莺儿并。明月照人浑未省。

郁金堂畔芳心警。

春满蜜脾蜂乍静。逐队晨衙，俊味谁能忍，斗草女郎娇欲近。

妒它杏子春衫影。
上赐潘司农龙眠拂菻妇女图
程钜夫（元代）

拂菻迢迢四万里，拂菻美人莹秋水。五代王商画作图，龙眠后出尤精致。

手持玉钟玉为颜，前身应住补陀山。长眉翠发四维列，白氎覆顶黄金环。

女伴骈肩拥孤树，背把閒花调儿女。一儿在膝娇欲飞，石榴可怜故不与。

凉州舞彻来西风，琵琶檀板移商宫。娱尊奉长各有意，风俗虽异君臣同。

百年承平四海一，此图还从秘府出。司农潘卿拜赐归，点染犹须玉堂笔。

天门荡荡万国臣，驲骑横行西海滨。闻道海中西女种，女生长嫁拂菻人。
野田黄雀行
曹睿（魏晋）

四夷重译贡。百姓讴吟咏太康。
拟古
张九成（宋代）

愿随春阳和，不随秋草萎。
光阴瞬息耳，忧悲亦何为。
兰蕙生深瞬，时有朝露滋。
清香随春风，邈若有所思。
我亦慕明德，杖藜往从之。
瞬深不可见，相遇终有时。
题水仙花四首 其二
朱朴（明代）

碧露盈盈点翠苗，香风冉冉月中飘。遗芳不入骚人佩，泣对秋兰恨未消。
独坐闲咏
陆游（宋代）

书生亦有功名愿，与世无缘每背驰。
一寸丹心空许国，满头白发却缘诗。
苏道人寿诗
佘翔（明代）

市隐忘机似野鸥，吴山高士最风流。他年定跨苏耽鹤，直上仙人十二楼。
送陆鸿渐赴越
皇甫冉（唐代）

行随新树深，梦隔重江远。
迢递风日间，苍茫洲渚晚。
寿健甫兄七十
刘宗周（明代）

吾家世明德，忠孝溯渊源。诞启司马公，奕奕清誉鶱。

递传诸子姓，遗泽流潺湲。我公正霞举，后先推季昆。

雁行虽稍疏，一气宛同根。相期绍祖烈，如奉指南辕。

犹忆通籍时，示我书绅言。千里始足下，清白当共遵。

时予尚童稚，多愧中心谖。蹭蹬世途久，双鬓如霜繁。

居恒失晏笑，急难呼在原。一日风波夷，相戒守田园。

因思偾辕犊，终输逸驾奔。贞不与俗绝，清尤避人援。

当其义所在，墨守失孟贲。以此衡出处，完璧谁与伦。

抽簪近十载，佩芷袭芳荪。声光归肃穆，珍重玙与璠。

老成日云谢，尚有典型存。公年视昔加，神气如朝暾。

届兹悬弧日，玉色清且温。勖哉忠孝思，先德留根痕。

愿举南山诗，千载长氤氲。
除夕二首 其一
俞德邻（宋代）

十旬为客思凄然，返樛言归又覈田。榾柮煨炉销永夜，屠苏浸井迫新年。

人生半是忙中过，农事偏于隐者便。将老菟裘何处卜，九龙泉畔锡山边。
钤山御书楼成自述短诗 其一
严嵩（明代）

楼成东圃定何如，缃帙牙签尽赐书。延眺巧当山色处，对扬荣荷圣恩馀。

三春花气薰兰芨，五夜虹光映斗墟。留与后人传世泽，要知经训是菑畬。
辛亥各口占十绝 其一
刘克庄（宋代）

和靖湖边冷笑人，白头来恋属车尘。此行莫与孤山诀，重见除非是后身。
齐天乐 荏平感旧
李恰（宋代）

西风吹上潘郎鬓，添来旧愁无数。笛里关山，尊前月露，酒醒曾闻残语。

哀丝乍诉，记人间幽期，斗增别绪。两载重来，鞭丝空自渍尘土。

凄凉怕寻往梦，怅随风柳絮，已将春去。桂冷惊寒，蓬飘怨远，莫问相逢何处。

征鞍暂驻，笑满眼筝琶，都非前侣。且自孤吟，和虫阶细谱。
湖上
吴惟信（宋代）

湖上风烟古，今朝又一行。天寒吟诗苦，岁晚客心惊。

饥雀窥梅瘦，翔鸥傍柳明。惜无人在眼，细细说平生。
句 其一
陶谷（宋代）

尖檐帽子卑凡厮，短靿靴儿末厥兵。
和王彦休
王庭圭（宋代）

书成欲奏未央宫，起废针盲略异同。已就外车传服氏，应曾綵笔梦文通。

且观落纸惊回凤，莫叹摩天欠阿鸿。宿学暮年方发策，菑川重看一衰翁。
天香 其一
景覃（金朝）

市远人稀，林深犬吠，山连水村幽寂。田里安閒，东邻西舍，准拟醉时欢适。

社祈雩祷。有箫鼓、喧天吹击。宿雨新晴垄头，閒看露桑风麦。

无端晴亭莫驿。恨连年、此时行役。何似临流萧散，缓衣轻帻。

炊黍烹鸡自劳，有脆绿、甘红荐芳液。梦里春泉，糟床夜滴。
春日左掖门闻莺和郑孟宣助教
王汝玉（明代）

落絮飞花满禁城，万年枝上一莺鸣。全非幽谷閒关调，总是东风宛转声。

啼处尚含求友意，断时犹带惜春情。朝回左掖门前听，疑是仙韶奏九成。
白云山房次韵马道士虚中三首
方回（元代）

意所欲往路无远，暖韭早梅政堪剪。
相逢不少酒一杯，大胜能成丹九转。
争席者谁斯薪翁，何至帖奉鱼军容。
我一山仆君一童，亦无蛾眉间歌钟。
忽如云散倏萍聚，无何有乡是归处。
寄声为谢黄面仙，焉用七重围宝树。
次韵熊使君登楼感秋之作
汪藻（宋代）

随侬何物四经秋，只有江南万斛愁。客枕蛩亲闻最早，乡书雁少到无由。

菊丛今岁还经眼，茅把何时得盖头。工部也应儿女隔，羡他相近水中鸥。
时宰生日乐府四首 其二 班师行
周紫芝（宋代）

汉兵出塞将军行，棘门灞上空屯营。羽书夜半急如火，淮田千里无春耕。

庙堂有议如建武，十岁边头不鸣鼓。君王无事两国欢，长乐宫中瞻圣母。

鹰饥虎饱不足图，三军渐欲销兵符。红旗尽卷夜烽冷，铜花绣甲金模糊。

横议当年猬毛起，公持一言天自喜。尽收诸将入神京，十六卫闲清似水。

榆关一骑不动尘，阴功何止活万人。封侯铸印不足说，朱颜一笑三千春。
闰九月繁台酬寄常邓州前御史兄
李梦阳（明代）

昨属传书宽远忆，侧闻为郡解忧襟。他乡病起逢秋色，故国花香见客心。

三径园庄常阒寂，百年台榭独登临。天晴水散荆襄急，云合山包汝邓深。

州县黄堂非尔辈，朝廷骢马要人钦。也知皂盖熊罴轼，不换乌台獬豸簪。

尽道白公如白玉，终然黄霸锡黄金。徵聊拜相他年事，野老扶犁望傅霖。
和庭佐酒船
彭汝砺（宋代）

红锦围歌席，黄金饰酒船。兴撩江外客，香忤饮中仙。

忧虑无风雨，欢娱揖圣贤。空馀中夕梦，一棹倚江天。
庚午岁十五夜对月
齐己（唐代）

海澄空碧正团圆，吟想玄宗此夜寒。

玉兔有情应记得，西边不见旧长安。
次韵答致政赵少卿
韩琦（宋代）

登科常愧处卢前，叙齿于兄小十年。鹤不乘轩犹自若，鸿谁能弋已安然。

山头俗驾归诚晚，湖外扁舟见独先。惟有大钧公道在，方圆随物旧同甄。
被命修一统志先师司寇公完书也感而有作三首 其一
韩菼（清代）

澹荡江湖玉局随，苦心作者调谁知？户庭直欲包山海，义例频烦托寓卮。

穷尽异书多逸事，得来妙解折群疑。最怜乐善通怀处，尝许门人赞一辞。
和道卿舍人承祀出郊过西苑马上有作
宋祁（宋代）

西郊一超忽，祠节暂踟蹰。
天迥欹临野，河长侧贯都。
飞廉披苑路，南斗抱城隅。
填堑时休猎，栖粮户免租。
虎归仍习圈。凤下稍依梧。
池岸斜联御，宫楹上集胡。
慎斋虽有属，胜践未云孤。
雾里过仙市，轮边认佛图。
柽杨閒对偃，鶬鸹静相呼。
牧罢林将暝，樵归径自纡。
有怀摛镂管，何苦促骊驹。
壮思飘然发，知君颜谢徒。
如梦令
周珽（清代）

深院一番风起，狼藉残红满地。点点露珠浓，应是别离人泪。

无寐，无寐，闲却半床鸳被。
万年山
高似孙（宋代）

依松屈曲疑无路，十里廿里香深沍。
殿台平入蓬莱图，人烟尽属天台赋。
山奔万马逼人立，泉吼晴雷半天注。
乱峰发地翠参错，沓嶂参差龙屈怒。
阴磴仍遗前腊雪，阳崖竞拔千年树。
亦容羽客卖丹来，更有神僧飞锡渡。
佛界焚香玉女跪，海舟献宝胡儿踞。
未午催敲集梵钟，随云共展升堂具。
冥搜穷日不知极，妙尽所历何容遽。
平生略持山水眼，是处且了林泉素。
挥支公钱极易事，分庞翁榻良难遇。
青山不是世闲无，山若识人人也住。
瓶花影与仲诏同赋 其三
范景文（明代）

试参象外花，何若人中景。照壁宁非真，折枝仍作影。

谁云嗅有香，意在浓时冷。但当影子观，个中犹未领。
宫词一百首
岳珂（宋代）

黎明新火下龙墀，御柳青烟冷食时。
别殿焚香催赐宴，传宣教进谢恩诗。
送王从政赴番易慈湖讲席
陈深（宋代）

杨子清而粹，遥遥江汉灵。
地人继绝学，有客抱遗经。
霜冷鸿飞碛，秋晴马在坰。
东逢山似象，回首静们刑。
山中有招
刘驾（唐代）

朗朗山月出，尘中事由生。人心虽不闲，九陌夜无行。

学古以求闻，有如石上耕。齐姜早作妇，岂识闺中情。

何如此幽居，地僻人不争。嘉树自昔有，茅屋因我成。

取薪不出门，采药于前庭。春花虽无种，枕席芙蓉馨。

君来食葵藿，天爵岂不荣。
同吴居安入开善四首·过报德庵
刘子翚（宋代）

循溪踏危矼，路入筼筜坞。
森森翠棂间，一干横清雨。
茶烟日月静，石壁轩扉古。
尽兹北山旁，小胜无遗取。
送婺州许录事
方干（唐代）

之官便是还乡路，白日堂堂著锦衣。八咏遗风资逸兴，

二溪寒锦助清威。曙星没尽提纲去，暝角吹残锁印归。

笑我中年更愚僻，醉醒多在钓渔矶。
暮春感兴
宋庠（宋代）

九十芳期去不留，解痟何计贳珍裘。
炉残晋俗清明火，水冷山阴祓禊洲。
风径舞花催暮色，雨梁归燕说春愁。
离归莫问年华事，赋笔悲于宋玉秋。
天香（次韵赋牡丹）
刘埙（宋代）

雨秀风明，烟柔雾滑，魏家初试娇紫。翠羽低云，檀心晕粉，独冠洛京新谱。沈香醉墨，曾赋与、昭阳仙侣。尘世几经朝暮，花神岂知今古。

愁听流莺自语，叹唐宫、草青如许。空有天边皓月，见霓裳舞。更后百年人换，又谁记、今番看花处。流水夕阳，断魂钟鼓。
伤歌行二首襄城除日作 其二
郑珍（清代）

一夕复一夕，一朝复一朝。朝夕递相送，岁尽何必在今宵。

噫乎岁如江上之波，我如中流之石抵荡磨。来波去浪涉无尽，石行泐矣当奈何。

酒杯融融，吾留六龙。六龙不留我心苦，夜半高歌泪如雨。
桐江口见雪
张伯玉（宋代）

无诸地无霜，从古因炎熟。
晓出桐江口，喜见群峰雪。
酌酒高颿下，归思满密寥泬。
从今不系舟，泛泛老清澈。
浪淘沙·雪里暗香浓
佚名（宋代）

雪里暗香浓。乍吐琼英。横斜疏影月明中。学傅胭脂桃与杏，虚废春工。素艳有谁同。不并妖红。应如褒姒笑时容。绝胜梨花春带雨，旖旎春风。
别草庵
饶节（宋代）

非利非名非有求，浩然乘兴亦南游。白云出洞初无累，绿水逢坳本暂留。

石径不移松雨晓，茅檐长付竹风秋。客来欲问庵中主，楖栗横挑四百州。
明应仲出季长近诗二首次韵寄之 其一
释德洪（宋代）

露叶朝阳沃枣桑，暑风吹鬓荡莲香。已欣点水蜻蜓款，更觉营巢燕子忙。

翠浪舞翻争涨垄，黄云割尽想登场。小楼楯瓦谁庭院，弱柳多情故掩藏。
金陵杂兴二百首
苏泂（宋代）

寻诗还步小虹桥，薄日轻阴叫百劳。
芦叶深青荷叶紫，江湖从此兴滔滔。
自洪府舟行直书其事
宋之问（唐代）

仲春辞国门，畏途横万里。越淮乘楚嶂，造江泛吴汜。

严程无休隙，日夜涉风水。昔闻垂堂言，将诫千金子。

问余何奇剥，迁窜极炎鄙。揆己道德馀，幼闻虚白旨。

贵身贱外物，抗迹远尘轨。朝游伊水湄，夕卧箕山趾。

妙年拙自晦，皎洁弄文史。谬辱紫泥书，挥翰青云里。

事往每增伤，宠来常誓止。铭骨怀报称，逆鳞让金紫。

安位衅潜构，退耕祸犹起。栖岩实吾策，触藩诚内耻。

济济同时人，台庭鸣剑履。愚以卑自卫，兀坐去沉滓。

迨兹理已极，窃位申知己。群议负宿心，获戾光华始。

黄金忽销铄，素业坐沦毁。浩叹诬平生，何独恋枌梓。

浦树浮郁郁，皋兰覆靡靡。百越去魂断，九疑望心死。

未尽匡阜游，远欣罗浮美。周旋本师训，佩服无生理。

异国多灵仙，幽探忘年纪。敝庐嵩山下，空谷茂兰芷。

悠悠南溟远，采掇长已矣。
题九仙寺
赵抃（宋代）

坠果春三径，蒸云晚一轩。廊腰回战蚁，山腹合啼猿。

泉淡禽窥影，苔深屐印痕。自惭名利者，聊免世纷喧。
送乡人尹鉴登第归
刘沆（宋代）

少年相款老相逢，乡举虽同遇不同。
我已位尘三事后，君方名不五科中。
荣登莫计名高下，宦达须由善始终。
若到乡关人见问，为言归思满秋风。
西江月·泛泛春船载乐
张先（宋代）

泛泛春船载乐，溶溶湖水平桥。高鬟照影翠烟摇。白纻一声云高。倦醉天然玉软，弄妆人惜花娇。风情遗恨几时消。不见卢郎年少。
酬刘昭赠北乐府二曲皆感慨之辞
梁兰（明代）

满庭微雨梦醒时，侵晓将来绝妙词。为客几回伤仁事，怀人千里寄相思。

铜台伫望霓裳舞，金谷扶归锦帐移。不如与子甘贫贱，村酒山歌足自怡。
午兴
姚镛（宋代）

心闲日日理黄庭，四体和柔胜药灵。独步小轩无一事，老槐阴里鹤梳翎。
寄答区子建李烟客二子
李孙宸（明代）

白社遥怜隔岁时，清欢多向梦中随。官閒日日容高枕，鬓短星星欲变丝。

玩世竟非金马客，忘机终狎海鸥期。尺书暂寄罗浮雁，翘首秋风待羽仪。
次颍川
张耒（宋代）

许昌古名都，气象良未替。
客子远道来，尘埃满襟快。
黄昏造孤远，买饭啮枯胾。
庭宽蟾蜍高，霜气彻寒被。
赖携朱提杯，可具一饭费。
无人劝我酌，孤独伴客醉。
笙箫谁家楼，语笑月中市。
何人不行乐，而我独涕泪。
夜长更漏稀，风急鼓鼙驶。
天明卷席去，行止随所值。
次日龙川宋元实明府随过小园留酌竟日亦以二诗见赠次韵赋谢 其二
张萱（明代）

小有烟霞自一丘，花光竹气醉中收。药携丹灶云生袖，酒傍青山风满楼。

荒郊丛棘惊栖凤，野水微波亦下鸥。若问鹿沙量月影，西园犹未种阎浮。
吴彦和朝散挽诗二首 其一
刘一止（宋代）

挂冠归去何曾老，贤达谁如此大夫。白傅宁惟结香火，季鹰初不为莼鲈。

岸巾扶杖方行乐，寻壑经丘失步趋。惆怅眼中前辈少，更怜乡国后生孤。
火德
郑思肖（宋代）

火德续正统，东南气运昌。雒京都赤帝，鲁史笔天王。

八极开清晓，群星避太阳。讴歌今有在，历数永无疆。
罗子琳谒赵香山得钱十缗米三石意若未满以诗
曾丰（宋代）

广文郑子橐虽枵，司业苏君惠已饶。
未到多多堪塞屋，也须仅仅得缠腰。
江南五首
刘克庄（宋代）

宣劝犹疑鸩，龙颜笑引觞。
络鞍奉明主，执梃长降王。
九日诸生携酒至城东看菊
范梈（元代）

楚楚临阶菊，重阳特地开。慰人良有意，报汝愧无才。

巷杵闻鸡发，邻觞送蟹来。采英吾欲寄，怅望倚江台。
送使君赵寺丞泰先生
蒲寿宬（宋代）

别郡安知寄此州，攀辕合借我公留。
求仁而得又何怨，蔽美岂公为好修。
花迳怕风宜落絮，秧田足雨恐妨牟。
春归谁识春心苦，才说思春欲白头。
赠张听声
李石（宋代）

人言鼻听无如龙，听不以耳乃反聋。
未若水母本无目，隔水响反相鸣雄。
我持此理问张瞍，废目任耳偏能聪。
忍闻此声亦愦愦，俗嚣政在群鸣中。
枉将蚁动作牛鬭，妄遣蚊聚成雷公。
昔人乐归瞽其职，五音六律诗人矇。
我琴三尺玉横膝，欲广舜孝歌时雍。
游鱼舞兽解人意，此意忧乐斯民同。
瞍乎洗耳试一听，莫似北客歌南风。
鹤谣八首
白玉蟾（宋代）

鹤者胎化之禽兮明明，后玄鹄兮前苍鹰，
冲若舞兮太清。
萧含誉自楚中来访留集二首 其二
胡应麟（明代）

狂歌青桂下，醉舞绿筠前。越绝书犹著，湘累赋已传。

风葭云梦笛，雪苇洞庭船。归路甔甀近，能无问太玄。
次劝农韵
曾几（宋代）

典郡治中总得贤，郊原一出万人传。
山行野渡时时雨，妇饷夫耕处处田。
说与老农无罪岁，但当力作有逢年。
驱儿播种贫家事，可奈西畴只仰天。
题梅月图
秦旭（明代）

孤山山上月明多，长忆西湖玛瑙坡。安得扁舟吹短笛，梅花香里一经过。
送虔守楚大夫
杨时（宋代）

象纬辰心次，雄都水浊时。
经天浮瑞彩，绝代出英姿。
厚德千金璧，虚怀万顷陂。
霜蹄来汉苑，云翮上天池。
籍籍才猷美，皇皇使节驰。
飞书腾众吻，横阱窴通逵。
剖竹章流远，还车蜀道巇。
秦庭徒被指，赵璧本无亏。
黄霸初勤细，裴公可范规。
惠流三郡俗，名掩四贤祠。
大厦资梁栋，承祧赖鼎彝。
会须纡衮绣，宁久驻旌麾。
画航行空挽，甘棠去益思。
烟波迎棹急，江柳拂墙低。
贱士行藏拙，参军秩序卑。
生涯惟蠹简，事业付毛锥。
懒惰文园病，伶仃曼倩饥。
自甘同跛鳌，未忍舍灵龟。
朽质难雕绘，余生辱品题。
寒荄回暖律，阴壑得晴曦。
终愧麞头贱，难酬国士知。
两行渊客泪，感激自沾颐。
咏史 杨恽
方一夔（宋代）

请君邯郸舞，听我弘农曲。本是田家人，误窃封侯禄。

贵盛难久居，终然手反覆。南山有旧业，披榛撒戎菽。

苗稀草荒秽，欲锄力不足。归来日已夕，一醉酒新熟。

歌罢即长眠，悲苦过于哭。
酬黄帝锡见和
张埴（宋代）

龙髯初一振，人尽息其机。
池静朱华出，山凉白鸟归。
洒能无已已，诗岂去非非。
仰面楚天过，浮云似白衣。
咏菊十首 其六 鹅毛菊
王立道（明代）

弱羽缀芳枝，离褷傍水涯。欲识此花品，唯应逸少知。
再和
何梦桂（宋代）

劫池出墨灰，厄海腾洪波。
阴阳互勃蚀，天地相激摩。
人生寿能互，百岁易蹉跎。
毋用戚戚忧，且赋浩浩歌。
鲎鸠渐溟鹏，修鲸渺沙鮀。
物性各有极，相企成舛讹。
顺天以全德，安土以敦和。
及时且娱乐，不乐将奈何。
八和
刘克庄（宋代）

困拈架上书苏醒，愁倩杯中物破除。
子美所称惟白也，仲尼自谓不回如。
食才藜糁宁无肉，行以筇枝可当车。
圣世未尝违物性，飞潜初不间鸢鱼。
淮海二绝
晁说之（宋代）

卜钱簇簇怯单单，小妇扬州桥上看。
拜鬼求神春更恨，不堪风雨作花寒。
芸阁秋灯为郑绣衣从俭赋
江源（明代）

芸阁藏古书，经岁无蠹鱼。大火忽西流，新凉来郊墟。

箫灯阅编简，清光照吾庐。研精六籍义，身心与道俱。

经纶胥此出，诵说徒区区。青藜夜相访，匪直天禄儒。
上封有怀元晦
张栻（宋代）

忆共朱夫子，登临冰雪中。
剧谈无俗调，得句有新功。
别去雁横浦，重来月满空。
遥怜今夕意，清梦傥相同。
和人腊日
李之仪（宋代）

又听村村腊鼓鸣，年丰物阜庆清平。星霜陡觉岁华晚，时序祇清今古情。

装景雪花飞点点，催诗云叶乱英英。自惭伏腊尤多误，和语烦公子细评。
还甘泉沈氏诗卷
薛嵎（宋代）

之人吾畏友，相望水东西。
笔下山林趣，诗中五十题。
读书长闭户，自奉只羹藜。
名字他年出，双松应共齐。
潼关
任兰枝（清代）

昔年冲雪出潼关，归路重看势险艰。岳色迥临青嶂外，黄河直险白云间。

曾闻司马婴城哭，谁救中原战血殷。揽辔时当烽燧息，村烟社鼓破愁颜。
种橘
王之道（宋代）

或言千树橘，贵可比封君。
先生种橘意，此计何足云。
珍绝色香味，解酲有余勋。
竞渡曲
戴冠（明代）

五月五日楚江晴，菖蒲叶绿江水清。
楚人乘舟荡双桨，鸣金椎鼓鱼龙惊。
屈原死去不复作，魂兮千古何萧索。
年年空向江中招，薄暮归来风浪恶。
君不见去年今日海子头，花帆锦缆黄龙舟。
中流不戒成仓卒，万岁君王却悔游。
清明日晚阴
董嗣杲（宋代）

跧伏性易屈，口强心无主。
今日届清明，此身客湓浦。
花草各自芳，谁能问园圃。
客怀值佳时，冶游有何睹。
江头风飏花，天际云兴雨。
阴冱叹时迁，集条燕羞舞。
世故堕煎熬，乡愁渺终古。
柳色西湖隄，初更尚箫鼓。
山村示暮春三绝句和韵 其一
陆文圭（元代）

怀哉春晚故山薇，冉冉江云日暮低。为问柳桥看燕舞，何如松岭听猿啼。
偈颂一百四十二首 其一一四
释广闻（宋代）

唱新丰曲，风清古格。声前转调入无生，恰应云门腊月拍。

无影入下，古渡头边。要知东谷末后句子，须待洞水逆流。
晓窗偶成
吴与弼（明代）

希贤希圣事何如，顽钝之资费琢磨。素服前言焉敢惰，但怜来日苦无多。
潇湘夜雨 暑中喜雨
梁清标（清代）

炎熇横侵，火云乱拥，终朝沾透轻衫。陡来凉雨，风捲入湘帘。

似听潮声夜发，庭柯响、飞瀑高檐。空濛里，层城爽气，西岭碧于簪。

凭谁除酷吏，冰纨不御，花露微涵。更晚香，初逗清影鬖鬖。

拟对疏灯散帙，闲消受、绨几牙签。萤光细，蜻蛉翅颤，烟雨小江南。
和李殿丞仓中对菊三首
司马光（宋代）

凉风正萧瑟，好月复徘徊。
幽兴眇不尽，芳樽时一开。
余英盖红叶，坠露湿苍苔。
从此东篱下，应忘归去来。
满庭芳
张风子（宋代）

咄哉牛儿，心壮力壮，几人能可牵系。为爱原上，娇嫩草萋萋。只管侵青逐翠，奔走后、岂愿群迷。争知道，山遥水远，回首到家迟。

牧童，能有智，长绳牢把，短梢高携。任从它，入泥入水无为。我自心调步稳，青松下、横笛长吹。当归处，人牛不见，正是月明时。
北山秋晚
徐夤（唐代）

十载衣裘尽，临寒隐薜萝。心闲缘事少，身老爱山多。

玉露催收菊，金风促剪禾。燕秦正戎马，林下好婆娑。
与子上野步
杨万里（宋代）

篱落深深巷，茅茨小小家。
冬晴好行脚，何处不梅花。
浑良夫譟
佚名（先秦）

登此昆吾之虚。绵绵生之瓜。
余为浑良夫。叫天无辜。
武皇南巡旧京歌 其九
顾璘（明代）

金陵千古帝王州，高庙衣冠月出游。传语三边貔虎士，莫须喧近凤凰楼。
木兰花慢 舟发丰城，风色甚驶，抵峡江，日未晡也
王策（清代）

二旬吴越路，憎日夜，打头风。向西子湖边，滕王阁下，细数千峰。

西空。陡看帆饱，趁晴霞削碎一江红。鹢首倒飞白鹭，山头背指青松。

冥濛。一色水云同。混混舞鱼龙。看急洑回旋，盘涡撞击，气势豪雄。

推篷。高吟未敢，怕飘将馀响落蛟宫。忽忆故园千里，春波窈窕冲融。
以摄影心太平草庐图移写纸本 其六
丘逢甲（清代）

山中有老桂，已阅五百年。不知众木中，何自全其天。

得毋月宫树，落子生此间。亭亭十丈许，翠盖凌秋烟。

花时十里香，黄雪霏霏然。此桂天下无，是当别作图。

上图栖翠凤，下图覆玉蜍。再阅五千年，见桂知吾庐。
舟中负暄次赵吏部韵
陈宜甫（元代）

燠燠耀红轮，熙熙曝背人。晴消两岸雪，满载一船春。

天地温存意，江湖冷落身。因思献君去，欢喜整乌巾。
题定林壁怀李叔时
王安石（宋代）

云与渊明出，风随御寇还。
燎炉无伏火，蕙帐冷空山。
木介行
朱长春（明代）

空溪淅淅复淅淅，一夜风响如霹雳。
云纷天晦急雪来，半是虚花半成汁。
初时点户湿有声，瑟如帘下击秦筝。
须臾上下雨且冻，满地蹴裂黄河冰。
冰荒荒兮雪离离，乍融乍合白垂垂。
千家瓴瓦一时结，大如木扇长如锥。
茫茫山川望不见，但对孤城白于练。
忽然众鸟齐飞呼，千株万树都封遍。
碎者作花聚作叶，疑是梨花夜开月。
披枝摇曳无数鸣，又如列戟兵扬声。
城中万户闭不出，一老临河独叹息。
问之低头手把树，十年木介曾如是。
冰荒田没盗贼起，至今卖子归无处。
往时腊尽今况春，雷动草出水有潾。
南市白米斗钱百，四方在在流饥民。
含咨相坐未卒语，雪风吹湿头上巾。
关门且抱床下瓮，唤妇当垆自煮鳞。
天启元年歌 其十二
区大伦（明代）

千官拥扈盛朝仪，谁念深宫进御时。保傅圣躬原不易，相臣勋业相臣知。
次韵瀛倅邓慎思见寄
孔文仲（宋代）

官是麟台却佐州，蓬瀛俱称列仙游。
忆分晓色趋天阙，想对春风倚郡楼。
书付塞鸿应易到，人如陇水正分流。
江湖未有归耕处，何日相逢说旅愁。
四月十一日诸僚长饯海珠留别
游朴（明代）

一骑晨驱向九天，三城冠盖驻征鞭。金门未献冈陵颂，珠海先征玳瑁筵。

解赠双钩光射日，坐怜万舞夜如年。王程友谊俱堪恋，唱罢骊驹思惘然。
新秋
徐玑（宋代）

新秋一雨洗林关，晚色清澄满望间。
风静白云横不断，山前又叠一重山。
句 其四
释道潜（宋代）

堕杳霭更上，迎晖亭徙倚。
赴宣州使院，夜宴寂上人房，留辞前苏州韦使君
刘长卿（唐代）

白云乖始愿，沧海有微波。恋旧争趋府，临危欲负戈。

春归花殿暗，秋傍竹房多。耐可机心息，其如羽檄何。
将抵任与映日叙别
黎新之（明代）

且自沾微禄，谁其怀好音。青云存旧业，白发忤初心。

世路信浮梗，生涯只素琴。翻嫌台鼎上，荣辱递相寻。
元日观灯复陪指挥巡城东同行诸公
陈谟（明代）

遥闻太乙下清都，五夜香风溢四衢。杨柳连营垂虎帐，芙蓉压水引金吾。

蟾宫送月云头净，相府延春夜禁无。粉扇榴裙歌下里，鸡皮鹤发舞寒胡。

花枝插烛频频换，泉乳浇茶细细娱。假面拳毛狮子啸，散花烟火寿星扶。

兴阑更自巡城钥，时泰还欣绝警枹。游骑追随杂耆老，吹笳激烈混笙竽。

飘飘吟句参军送，落落神情长史趍。自叹衰迟多白发，苦无锦句付奚奴。
述怀和敖静之韵
马中锡（明代）

几年骑马走黄尘，富贵邯郸一欠伸。
世上鸡虫无了日，山中猿鹤已嗔人。
文园卧病思封禅，宣室求贤问鬼神。
读罢古书长太息，小檐花落又残春。
悼亡儿果祥诗十首 其四
王世贞（明代）

月月山东使，平安两字存。昨来见书到，半是忆儿言。

汝爷心已折，汝祖念弥敦。说到伤情处，青天日自昏。
望仙门
晏殊（宋代）

玉壶清漏起微凉。好秋光。金杯重叠满琼浆。会仙乡。

新曲词丝管，新声更飐霓裳。博山炉暖泛浓香。泛浓香。为寿百千长。
客边 其一
王冕（元代）

微雨久不歇，浸成留客天。
衔杯聊复尔，弹铗已萧然。
落叶饶秋恨，鸣蛩减夜眠。
故园归未得，日日数行船。
阅古堂
宋祁（宋代）

堂皇对岑蔚，欢酌坐怡然。
蟹美持螯日，鲂甘抑鮓天。
渚翘幽处鹭，林响静时蝉。
老去兴非浅，无妨清夜旋。
沃州山次韵
戴冠（明代）

我从天姥游，层云荡胸臆。
遥见海上山，天际青历历。
俯视崖下松，一一骈拇直。
飞鸢凌长风，欲度忧折翼。
洞黑不敢前，恐有蛟龙匿。
霞明石室丹，泉挂水帘白。
兹游足奇观，此见太古色。
初疑补天余，炼成五色质。
又疑天柱折，遗此数千尺。
倚空何崔嵬，卓地亦奇特。
昔贤隐兹山，至今人爱惜。
辽辽千载下，隐者何寂寂。
山川固依然，世变良可恻。
句
释晓莹（宋代）

隆寒正北风，飘飘任此身。
沉阴欲雪与同列会饮南斋
司马光（宋代）

簿领日沈迷，从容乐事稀。宾朋幸相值，樽酒不须违。

惨澹愁云积，参差远树微。淹留勿轻散，待取雪花飞。
鼠须笔 其二
李纲（宋代）

中山毛颖久中书，鼠辈胡为亦可俱。寝庙穴居真得计，畏人端恐擢其须。
登华山三首 其二
高孝本（清代）

谁开千尺峡，断处若相连。岂有丹梯接，惟凭铁绠悬。

猿攀岩倒上，鼠伏穴傍穿。自度车箱谷，飞升傲列仙。
秋晚思梁益旧游
陆游（宋代）

沧波极目江乡恨，衰草连天塞路愁。
三十年间行万里，不论南北怯登楼。
寄刘兰雪
蓝仁（明代）

故人出处本随缘，近日清修拟学禅。爱子早承兵印重，在家先许佛灯传。

长空澹澹云俱尽，清夜沈沈月正圆。我亦东林同社客，灰心世事了残年。
有感
刘子翚（宋代）

抱石亲征泽潞时，艰难犹想旧开基。
官军不守河阳渡，回首桥山泪欲垂。
和张子寿二首 其二
许景衡（宋代）

风雨朝来不甚颠，残花赢得更留连。帘栊寂寂莺方乳，桑柘阴阴蚕欲眠。

老杜只将诗作伴，孝先偏与睡相便。江湖潋滟皆春水，好在横塘旧钓船。
浪淘沙（林仲和送芍药，再以词为寄，次韵谢之）
李弥逊（宋代）

把酒挽芳时。醉袖淋漓。多情楚客为秋悲。未抵香飘红褪也，独绕空枝。

天女宝刀迟。露染风披。翠云叠叠拥铢衣。知道筠溪春寂寞，来慰相思。
同友人寻涧花
白居易（唐代）

闻有涧底花，贳得村中酒。与君来校迟，已逢摇落后。

临觞有遗恨，怅望空溪口。记取花发时，期君重携手。

我生日日老，春色年年有。且作来岁期，不知身健否。
寄张钦夫二首
杨万里（宋代）

工瑟曾缘利，鸣琴岂负子。
发於贫里白，诗亦病来疏。
知已俱霄汉，孤踪且簿书。
三年知免矣，一饱会归欤。
辇下春怀十绝呈赵达夫 其十
刘弇（宋代）

魂先絮怯青楼女，命为花轻白袷郎。春色不应疏病客，正缘生计纸千张。
送昙上人游方
释慧空（宋代）

昔人有言生处乐，东山何劝人行脚。殊方异域走苦辛，峻岭重关多险恶。

东山往昔被赚来，故就于今拔本著。问渠端的何处生，一言解却通身缚。
鹧鸪天（同前）
赵磻老（宋代）

堂上年时见烛花。青毡还入旧时家。芝函瑞色回春早，绿野东时转岁华。

催召传，稳铺沙。罍尊今日枣如瓜。诞辰更接传柑宴，莲炬通宵唤草麻。
次韵刘立道二首 其一
汪藻（宋代）

刘郎有酒君当倾，安用新诗鸣不平。黄粱未叹转头熟，朱弦却喜知音明。

古来去国例憔悴，伊余尚得佳山水。谢公行处欲千年，拟傍苍崖寻屐齿。

扬帆今向古长干，渡口遥知侬戏官。此行相伴只明月，到时破璧应团栾。

羹莼饭稻江南俗，剩鲙银丝炊白玉。人间堕甑万事休，卧看双溪千顷绿。
弹子矶
任兆麟（清代）

浈江江流江石绕，石形瑰特凌苍昊。书堂百里越观音，两岩已似来蓬岛。

更有厜㕒弹子矶，天工不一呈奇巧。矶下澄潭集渔网，矶旁缕络𠁭灵草。

陡然削壁绝攀跻，猿猱力穷况麑䴠。风雨不来昼亦阴，叠叠云烟欻如扫。

上有乳窦量深凹，周遭如月形珥抱。相传乾符孽盗试弹丸，弹成石的同天造。

我来板船此暂经，探奇揽胜情何了。篙师邪许下前滩，仰视月光已皎皎。
云庵觅诗
陈藻（宋代）

百级危阶上翠峦，四边山色自低环。
海乡无限萧条景，收到楼前是美观。
谒柱山会禅师
刘禹锡（唐代）

我本山东人，平生多感慨。弱冠游咸京，上书金马外。

结交当世贤，驰声溢四塞。勉修贵及早，狃捷不知退。

锱铢扬芬馨，寻尺招瑕颣.淹留郢南都，摧颓羽翰碎。

安能咎往事，且欲去沉痗.吾师得真如，寄在人寰内。

哀我堕名网，有如翾飞辈。曈曈揭智烛，照使出昏昧。

静见玄关启，歆然初心会。夙尚一何微，今得信可大。

觉路明证入，便门通忏悔。悟理言自忘，处屯道犹泰。

色身岂吾宝，慧性非形碍。思此灵山期，未卜何年载。
和黄门卢侍御咏竹
张九龄（唐代）

清切紫庭垂，葳蕤防露枝。
色无玄月变，声有惠风吹。
高节人相重，虚心世所知。
凤凰佳可食，一去一来仪。
金山化成阁望焦山作
贺铸（宋代）

朝登化成阁，写睇沧江东。
岿然痤鹤山，屏截横流中。
云烟生蔽亏，水石相磨砻。
飞构结岩腹，天龙严佛宫。
初无刳木智，不与尘界通。
旷莽天地间，胜事岂易穷。
将谋乘兴入，难此迎潮风。
可信浮桴约，仅有由也同。
我亦念行役，翻如征北鸿。
他日一渔艇，悠悠浮玉翁。
忆旧游 寄王圣与
周密（宋代）

记移灯剪雨，换火篝香，去岁今朝。乍见翻疑梦，向梅边携手，笑挽吟桡。

依依故人情味，歌舞试春娇。对婉娩年芳，漂零身世，酒趁愁消。

天涯未归客，望锦羽沈沈，翠水迢迢。叹菊荒薇老，负故人猿鹤，旧隐谁招。

疏花漫撩愁思，无句到寒梢。但梦绕西泠，空江冷月，魂断随潮。
汲惠山泉烹日铸
程公许（宋代）

小艇冲风过惠山，石螭引脰伫漪涟。
白头未了红尘债，再酌人间第二泉。
洞庭题咏十一首 龟山钓鱼台
王阮（宋代）

鬼力神工劈石开，水边因作钓鱼台。若为未有严光到，留得丝纶待我来。
圣旨看藏经
释月涧（宋代）

于一微尘出此经，万象森罗著眼听。殷殷春雷撼天地，同是三呼万岁声。
八公山忆廉颇
李曾伯（宋代）

在楚犹在赵，始终同一颇。
晚年犹矍铄，劲气肯消磨。
非老无能也，如时不利何。
汉皇还拊髀，用壮莫蹉跎。
午睡听雨
楼钥（宋代）

老年乐事莫如闲，午睡醒来梦已阑。
枕上欠伸犹懒起，更听檐外雨珊珊。
横浦十咏 其八 东坡祠
刘黻（宋代）

何年海上还，坐镇此山川。笔砚归京阙，衣冠带瘴烟。

一生忠胆在，万古党名传。吾道多流落，西风问老天。
倾杯乐（宠庆主人寿，代作）
林季仲（宋代）

璧月初圆，彩云轻护，散雪叠冰凉馆。张眉竞巧，赵瑟新成，整顿戏衫歌扇。寿酒殷勤，娇语温柔，只愁杯浅。正连山玉枕，回波瑶席，漏长更款。良会久、细拥香肩，瑶庭闲步，共指渡河星点。今朝此日，同祝卿卿，福寿禄星齐转。但愿与君，歌舞常新，欢娱无算。看河桥鹊架，重会双星嬿婉。
咏王宗说园黄木芙蓉
梅尧臣（宋代）

水中兼木末，相拟有嘉花。
玉蕊圻蒸粟，金房落晚霞。
涉江从楚女，采菊听陶家。
事与离骚异，吾将搴以夸。
筠矶待月
李弥逊（宋代）

偶坐松根送落晖，竹风零露湿人衣。
乱萤点水只自照，宿鸟赴林犹并飞。
玉塔微澜秋月吐，澄江净练夜潮归。
好山不负平生约，故傍吾庐翠作围。
闻沈氏小亭欲往主人辞出先闻赵承相法游
王洋（宋代）

篱横地狭曲相裁，倦扫残花长绿苔。
连榭似闻兼静雅，闲情暂欲洗尘埃。
料将春色供家用，那有芳尊为客开。
怪见门前少车马，多因只要相公来。
八阵图
苏泂（宋代）

俨然云转与风回，故国人看但石堆。
犹有鬼神供职守，不移行列待将来。
雨中忆花寄怀曾季永严从礼二首
赵蕃（宋代）

白下古聚落，种花成土风。
贫者篱疎薄，富家栏槛重。
严曾盖甥舅，交友著我中。
牡丹大盘盂，酴醾郁蛟龙。
走观仍折送，忆费诗酒供。
今年百里外，此事不得同。
坐病风雨恶，因之怀二公。
次韵寄梵天方丈古岩
萧国宝（元代）

方将飞锡思匆匆，竟夕蒲团月影重。剖破菊篱花雨散，心归莲社色身空。

栖禅石煖云生衲，载酒船香雪满篷。简尽残经无字悟，觉来幡动不关风。
闻杨学士士奇卧病赋诗寄简十首 其七
胡俨（明代）

闻道维摩面欲焦，他乡相忆客魂消。亦知松柏苍苍色，纵使经霜未肯凋。
酒胡子
徐夤（唐代）

红筵丝竹合，用尔作欢娱。直指宁偏党，无私绝觊觎。

当歌谁擐袖，应节渐轻躯。恰与真相似，毡裘满颔须。
六十吟五首
方回（元代）

三十年将一世论，缪悠两世见儿孙。
纷纭往事皆如梦，漫浪虚名独许存。
蚤遣候虫忧敝絮，悬知寿客笑空樽。
径芜阶叶无人扫，卧听秋风昼掩门。
送德富藏主之衡
释祖钦（宋代）

集云云外小睡虎，毛色金斑威百步。
顶门正眼烁乾坤，等闲亦或生风雨。
拂晓出门去何处，衡阳城中访亲故。
访之早晚即归来，震雷一喝了此句。
和天目见寄
释元肇（宋代）

共折梅花竹岭西，白云粘袖带诗归。东风著尽青青子，双径峰前落照微。
大年观察
释道潜（宋代）

南薰门外照初阳，宝马雕鞍从玉皇。千丈雪云开远野，万枝琼树斗新妆。

笔端妙处君先得，老去闲情我未忘。乞与山林资玩好，高悬素壁烂生光。